Памятаю, была засада каля вёскі Бабунічы, дзе нашы партызаны ўзялі трафеі – коней. Пасля бою яны дасталіся партызанам Купрацэвічу і Васілю Скачкову. Атрад ізноў перабазаваўся ў хваёвы бор за вёску Міхедавічы. Адтуль партызаны хадзілі на заставу каля Бабунічаў, на баявыя заданні. Дэманціравалі ў вёсцы млын і перавезлі ў лес, за вёску Замосце. Тым часам фашысты пацяснілі партызан і спалілі Міхедавічы. З гэтага лагера частка нашых партызан, сярод іх Масціч, Трухановіч, Корж і іншыя, пайшлі за Прыпяць, там быў арганізаваны іншы атрад.